ছেলের অত্যাচারের হাত থেকে বাঁচতে আগেই আদালতের দ্বারস্থ হয়েছিলেন বছর বৃদ্ধা মা। কিন্তু তাতে সুরাহা না হওয়ায় অবশেষে মহকুমা শাসকের কাছে স্বেচ্ছামৃত্যুর আবেদন করেন ৬৫ বছরের সুভদ্রা কয়াল। নিজের ভিটে থেকে বিতাড়িত হয়ে বর্তমানে অন্যের দরজায় ঘুরছেন সুভদ্রা দেবী। 

এই বিষয়ে অন্যান্য খবর

অবশেষে স্বেচ্ছামৃত্যুতে ‘হ্যাঁ’ সুপ্রিম কোর্টে
‘ইচ্ছামৃত্যু’ চাইল মালদহের যুবক, দেখুন ভিডিও


স্বামী বেঁচে থাকাকালীনই শুরু হয়েছিল ছেলের অত্যাচার। ছেলের অত্যাচার সহ্য করতে না পেরে অকালেই হৃদরোগে মারা যান সুভদ্রা দেবীর স্বামী পঙ্কজ কয়াল। দক্ষিণ ২৪ পরগনার বাসন্তীর মসজিদবাটি গ্রামে, সরকারি ভাবে পাট্টা পাওয়া জমিতেই থাকতেন সুভদ্রা কয়াল।
সুভদ্রা দেবীর অভিযোগ, ছেলে মৃত্যুঞ্জয় কয়াল ও তার শ্বশুরবাড়ির লোকেদের ক্রমাগত অত্যাচারে তিনি অতিষ্ঠ হয়ে ওঠেন। বয়স্ক মাকে এমনিতেই কোনও আর্থিক খরচ দিত না ছেলে। শেষে মারধর করে বাড়ি থেকেও বের করে দেয় তাঁকে। আর সেই জমিতেই নিজে পাকা বাড়ি তৈরি করে বাস করছে বহাল তবিয়তে।
 

অন্য দিকে, পেট চালানোর জন্য বাড়িতে সামান্য কয়েকটি মুরগি ও পুকুরে মাছ চাষ করেছিলেন সুভদ্রাদেবী। অভিযোগ, মারধর করে সে সব কিছুও কেড়ে নেয় তাঁর ছেলে মৃত্যুঞ্জয়।
এ বিষয়ে বাসন্তী থানার দ্বারস্থ হয়েও মেলেনি সাহায্য। মুখ্যমন্ত্রীর দফতরে দু’বার লিখিত আবেদন করেন সুভদ্রাদেবী। সেখান থেকে বারে বারে স্থানীয় পুলিশ প্রশাসনকে এ বিষয়ে পদক্ষেপ করার নির্দেশ দেওয়া হলেও, এখনও পর্যন্ত কিছুই হয়নি। উলটে, দিনের পর দিন বেড়েছে ছেলের অত্যাচার।
উপায়ান্তর না দেখে ছেলের বিরুদ্ধেই ক্যানিং মহকুমা সিনিয়র সিটিজেন ট্রাইব্যুনালে অভিযোগ দায়ের করেন সুভদ্রাদেবী। গত ফেব্রুয়ারি মাসের সেই অভিযোগেও কোনও সুরাহা না মেলায়, অবশেষে গত মঙ্গলবার, ক্যানিং মহকুমা শাসকের কাছে স্বেচ্ছামৃত্যুর আবেদন জানিয়েছেন ওই বৃদ্ধা। ছেলের হাতে মার খেয়ে অপমানিত হওয়ার চেয়ে স্বেচ্ছামৃত্যু অনেক শ্রেয়, বলেই মনে করেন বৃদ্ধা। 

সুভদ্রা কয়ালের মৃত্যু-আবেদন।
প্রসঙ্গত, চলতি মাসের ৯ তারিখই দেশের সর্বোচ্চ আদালত সম্মতি জানিয়েছে ‘প্যাসিভ ইউথেনেশিয়া’য়, বা স্বাচ্ছামৃত্যুতে। কিন্তু, তার জন্য রয়েছে বেশ কয়েকটি আইনি ব্যবস্থার মধ্যে দিয়ে যেতে হবে বলেও জানিয়েছে সুপ্রিম কোর্ট।